Komisjoni otsus,

23. detsember 2003,

Peruust pärit töödeldud ja külmutatud kahepoolmeliste karploomade, okasnahksete, mantelloomade ja meritigude importimise eritingimuste kehtestamise kohta ning otsuste 2001/338/EÜ ja 95/174/EÜ kehtetuks tunnistamise kohta

(teatavaks tehtud numbri K(2003) 5053 all)

(EMPs kohaldatav tekst)

(2004/30/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/492/EMÜ kahepoolmeliste karploomade tootmise ja turuleviimise tervishoiunõuete kehtestamise kohta, [1] eriti selle artikli 9 lõike 3 punkti b,

võttes arvesse nõukogu 22. juuli 1991. aasta direktiivi 91/493/EMÜ kalandustoodete tootmise ja turuleviimise tervishoiunõuete kehtestamise kohta, [2] eriti selle artikli 11 lõiget 1,

ning arvestades järgmist:

(1) Komisjoni 7. märtsi 1995. aasta otsus 95/174/EÜ Peruust pärit elusate kahepoolmeliste karploomade, okasnahksete, mantelloomade ja meritigude importimise eritingimuste kehtestamise kohta, [3] sätestab sanitaartingimused, mis peavad olema täidetud elusate kahepoolmeliste karploomade importimisel Peruust.

(2) Lähtudes 2001. aasta aprillis Peruusse tehtud kontrollkäigu ajal leitud puudustest, võttis komisjon vastu 27. aprilli 2001. aasta otsuse 2001/338/EÜ Peruust pärit kahepoolmeliste karploomade suhtes võetavate kaitsemeetmete kohta. [4] Delegatsioon tegi samuti kindlaks, et Peruust elusaid karploomi ei eksporditud ja Peruu pädev ametiasutus ei rakendanud mingeid meetmeid karploomade haiguste kontrolliks.

(3) 2002. aasta mais teostatud uus kontrollkäik Peruusse tuvastas rahuldava edasimineku sanitaartingimuste osas ja Peruu ametiasutuste poolt rakendatava sanitaarkontrolli mõnede puuduste kõrvaldamise. Need asjaolud võimaldasid komisjonil vastu võtta komisjoni 10. juuli 2003. aasta otsuse 2003/509/EÜ, millega muudetakse otsust 2001/338/EÜ, Peruust pärit kahepoolmeliste karploomade suhtes võetavate kaitsemeetmete kohta. [5]

(4) Pädevate asutuste antud tagatised koos seda kinnitava dokumentaalse tõestusmaterjaliga, näitavad, et kõnealused asutused on kõrvaldanud kontrollkäigu ajal leitud puudused. Seetõttu, kuna komisjoni otsuses 2001/338/EÜ sätestatud kaitsemeetmed pole enam vajalikud, tuleks kõnealune otsus kehtetuks tunnistada.

(5) Lisaks sellele soovib Peruu ühendusse eksportida ainult külmutatud või töödeldud kahepoolmelisi karploomi, okasnahkseid, mantelloomi ja meritigusid, mis on steriliseeritud või kuumtöödeldud kooskõlas komisjoni 30. oktoobri 2003. aasta otsuse 2003/774/EÜ [6] (kahepoolmelistes karploomades ja meritigudes patogeensete mikroorganismide arengut tõkestavate teatavate töötlemisviiside heakskiitmise kohta) [7] nõuetega. Sellest tulenevalt, peaksid konkreetsed imporditingimused puudutama ainult külmutatud ja töödeldud kahepoolmelisi karploomi, ja tuleks kindlaks määrata kahepoolmeliste karploomade, okasnahksete, mantelloomade ja meritigude tootmispiirkonnad, kust neid on lubatud püüda, kooskõlas direktiivi 91/493/EMÜ artikli 3 lõike 4 punktiga b. Seetõttu tuleks kehtestada uued konkreetsed imporditingimused ja otsus 95/174/EÜ vastavalt kehtetuks tunnistada.

(6) Muud imporditingimused peaksid olema need, mis on juba sätestatud komisjoni otsuses 95/173/EÜ Peruust pärit kalandus- ja akvakultuuritoodete impordi eritingimuste kehtestamise kohta. [8]

(7) Käesolevas otsuses sätestatud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA OTSUSE:

Artikkel 1

"Ministerio de la Salud, Direccion General de Salud Ambiental (DIGESA)" on Peruu pädev ametiasutus, mis kontrollib ja tõendab, et kahepoolmelised karploomad, okasnahksed, mantelloomad ja meriteod vastavad direktiivi 91/492/EMÜ nõuetele.

Artikkel 2

1. Peruust pärit inimtoiduks mõeldud töödeldud või külmutatud kahepoolmelised karploomad, okasnahksed, mantelloomad ja meriteod peavad pärinema käesoleva otsuse lisas loetletud lubatud tootmispiirkondadest.

2. Saadetised peavad vastama otsuses 95/173/EÜ sätestatud tingimustele.

Artikkel 3

Otsused 95/174/EMÜ ja 2001/338/EÜ tunnistatakse kehtetuks.

Artikkel 4

Käesolev otsus kehtib alates 13. jaanuarist 2004.

Artikkel 5

Käesolev otsus on adresseeritud liikmesriikidele.

Brüssel, 23. detsember 2003

Komisjoni nimel

komisjoni liige

David Byrne

[1] EÜT L 268, 24.9.1991, lk 1., viimati muudetud määrusega (EÜ) nr 806/2003 (ELT L 122, 16.5.2003, lk 1).

[2] EÜT L 268, 24.9.1991, lk 15., viimati muudetud määrusega (EÜ) nr 806/2003.

[3] EÜT L 116, 23.5.1995, lk 47.

[4] EÜT L 120, 28.4.2001, lk 45.

[5] ELT L 174, 12.7.2003, lk 40.

[6] ELT L 283, 31.10.2003, lk 78.

[7] ELT L 283, 31.10.2003, lk 78.

[8] EÜT L 116, 23.5.1995, lk 41., muudetud otsusega 95/311/EÜ (EÜT L 186, 5.8.1995, lk 78.).

--------------------------------------------------

LISA

TOOTMISPIIRKONNAD VASTAVALT DIREKTIIVI 91/492/EMÜ SÄTETELE

Number | Nimi | Asukoht | Kategooria [1] |

001 | Pucusana | Pucusana-Lima | a |

002 | Guaynuna | Casma-Ancash | a |

003 | La Mina/Bahía de Lagunillas | Pisco-Ica | a |

004 | Isla Tortuga | Casma-Ancash | a |

005 | Bahía de Independencia | Pisco-Ica | a |

006 | Bahía de Paracas | Pisco-Ica | a |

007 | Playa Jaguay | Chincha-Ica | a |

008 | Playa La Antena | Chincha-Ica | a |

[1] Liigitus vastab direktiivi 91/492/EMÜ lisa esimese peatüki punktis 1 sätestatud kriteeriumidele

--------------------------------------------------